Nord Reno-Westfalia

El Nord Reno-Westfalia (en todèsch: Nordrhein-Westfalen; en Bas Todèsch: Noordrhien-Westfalen ) l'è giü dei sédes stacc (en todèsch: Länder) de la Repüblica Federàl de Germania. El stat el cuàrcia zó n'àrea de presapóch 34.088 km² e 'l g'ha 'n totàl de 17.872.763 abitàncc (dato del dezèmber del 2009). L'è colocàt endèla part ocidentàl de la Germània. La capitàl l'è la cità de Düsseldorf, ma i è divèrse le cità de gròse dimensiù e suratöt l'è giöna de le zòne piö ürbanizàde e 'ndüstrializàde de l'Euròpa dàto che la töl dét la regiù de la Ruhr de la qual fà part le cità de Bochum, Dortmund, Duisburg, Essen, Gelsenkirchen e divèrse ótre, e le cità de la àl del Réno come Colònia, Bonn, Leverkusen e la stèsa Düsseldorf. Föra de la zòna de la Reno-Ruhr, però la Nord Reno-Westfalia l'è piéna apò a de forèste e teré agrìcoi. Quàze töta la Forèsta de Teutobùrgo la se tróa 'ndèl Land (a nordèst). El sudèst l'è ucupàt da le regiù poch popolàde del Sauerland e del Siegerland. I fiöm piö 'mportàncc che streèrsa 'l stat i è 'l Réno, la Ruhr, l'Ems, el Lippe e 'l Weser. Cità principài El Land el cönta 30 cità con de piö de 100 000 abitàncc (2003) : 1. Colònia (Köln) (1 024 346 endèl 2006) 2. Dortmund (587 624) 3. Essen (583 198) 4. Düsseldorf (577 505) 5. Duisbourg (499 111) 6. Bochum (383 743) 7. Wuppertal (358 330) 8. Bielefeld (325 846) 9. Bonn (314 299) 10. Münster (272 106) 11. Gelsenkirchen (266 772) 12. Mönchengladbach (260 951) 13. Aquisgràna (Aachen) (258 770) 14. Krefeld (237 104) 15. Oberhausen (218 181) 16. Hagen (195 671) 17. Hamm (183 672) 18. Herne (169 991) 19. Mülheim an der Ruhr (169 414) 20. Solingen (162 948) 21. Leverkusen (161 336) 22. Neuss (151 626) 23. Paderborn (144 258) 24. Recklinghausen (121 521) 25. Bottrop (118 975) 26. Remscheid (114 925) 27. Moers (107 180) 28. Siegen (105 687) 29. Bergisch Gladbach (105 587) 30. Witten (100 248) Riferimèncc